钦定古今图书集成/明伦汇编/氏族典/第257卷 > 王濛
## 钦定古今图书集成/明伦汇编/氏族典/第257卷 > 王濛

按《晋书王濛传》：“濛字仲祖，哀靖皇后父也。曾祖黯，历
位尚书。祖佑，北军中候。父讷，新淦令。濛少时，放纵不
羁，不为乡曲所齿。晚节始克己励行，有风流美誉。虚
己应物，恕而后行，莫不敬爱焉。事诸母甚谨，奉禄资
产，常推厚居薄，喜愠不形于色，不修小絜，而以清约
见称。善隶书，美姿容，尝览镜自照，称其父字曰：‘王文
开生如此儿邪’！”居贫，帽败，自入市买之。妪悦其貌，遗
以新帽，时人以为达。与沛国刘惔齐名友善，惔常称
濛性至通而自然有节。濛每云：“刘君知我，胜我自知。”
时人以惔方荀奉倩，濛比袁曜卿，凡称风流者，举濛、
惔为宗焉。司徒王导辟为掾，后出补长山令，复为司
徒左西属。濛以此职有谴，则应受杖，固辞，诏为停罚犹不就。徙中书郎。简文帝辅政，益贵幸之，与刘惔号
为入室之宾。转司徒左长史。晚求为东阳，不许。及濛
病，乃恨不用之。濛闻之曰：“人言会稽王痴，竟痴也。”疾
渐笃，于灯下转麈尾视之，叹曰：“如此人曾不得四十
也。”年三十九卒。临殡，刘惔以犀把麈尾置棺中，因恸
绝久之。谢安亦常称美。濛云：“王长史语甚不多，可谓
有令音。”二子：修、蕴。